বঙ্গবন্ধু শেখ মুজিবুর রহমান ছিলেন আপাদমস্তক একজন খাঁটি বাঙালি। সহজ সরল জীবন যাপনের মাধ্যমে তিনি নিজকে প্রতিষ্ঠা করেছিলেন বাঙালিয়ানার প্রবাদপুরুষ হিসেবে। কথাবার্তা, চলনে-বলনে, পোশাক-আসাকে তিনি ছিলেন একজন স্বার্থক বাঙালি। বঙ্গবন্ধুর চরিত্রে দেশপ্রেম, নিজের ভাষা-সংস্কৃতি ও মানুষের প্রতি প্রবল ভালবাসার যে বহিঃপ্রকাশ ঘটেছে তা পৃথিবীর অন্য কোনো নেতার চরিত্রে ঘটেনি। তিনি সব সময় সাদামাটা পোশাক পরিধান করতেন। বাইরের পায়জামা ও পাঞ্জাবী পরলেও ঘরে তিনি তাঁতের লুঙ্গি ও হাতকাটা গেঞ্জি পরিধান করতেন। তাঁর সাথে ঘনিষ্ঠ অনেকেই বলেছেন,‘বঙ্গবন্ধু বাঙালির চিরায়ত খাদ্য ভাত ও মাছ পছন্দ করতেন। সকালের নাস্তায় রুটির পরিবর্তে পান্তাভাত খেতে বেশী পছন্দ করতেন।